Má tá cónaí ort i gceantar a bhíonn i mbaol tuilte, is fiú i gcónaí plean tuilte a chruthú don teaghlach le go mbeidh a fhios ag gach duine a bhfuil le déanamh má tharlaíonn tuile. Tá tábhacht faoi leith ag baint leis má tá daoine atá an-óg nó sean ina gcónaí leat. Tá roinnt moltaí anseo thíos don phlean.
Coinnigh liosta d’uimhreacha éigeandála gar don fhón, nó i gcuimhne an fhóin nó d’fhóin póca.
Réitigh paca i gcás tuilte agus bí cinnte go bhfuil a fhios ag gach duine cá mbíonn sé. Ba cheart go mbeadh tóirse, éadaí teo agus uiscedhíonacha, raidió cadhnra nó tochrais, miotóga rubair, buataisí báistí, fearas garchabhrach agus pluideanna ann.
Déan liosta de na hearraí riachtanacha a theastóidh ó na páistí má bhíonn oraibh an teach a fhágáil. Cuir i gcás bainne, bia naíonán, buidéil steirilithe, clúidíní, an teidí nó bréagán is ansa leo.
Cuimhnigh ar na hearraí is luachmhaire agus is ansa leat. Déan liosta díobh agus bí cinnte go bhfuil a fhios agat cá bhfuil siad ionas gur féidir leat iad a bhogadh go háit shábháilte go tapa.
An dteastaíonn cógas ó aon duine? Ná déan dearmad é a thabhairt leat.
Gás agus leictreachas: bíodh a fhios agat cá múchtar iad. An mbeifeá in ann teacht orthu sa dorchadas?
Má bhíonn oraibh an teach a fhágáil, cá ngabhfaidh sibh? An mbeidh sibh in ann dul chomh fada leis, ag cuimhneamh go bhféadfadh an tuile roinnt bóithre a bhlocáil.
Má tá daoine atá sean nó faoi mhíchumas sa teach, cén chaoi a dtiocfaidh siadsan amach as an teach go sábháilte?
Ná déan dearmad ar na peataí. Cinntigh go bhfuil áit éigin sábháilte agat chun iad a chur. Más gá an teach a fhágáil, an féidir iad a thabhairt libh, nó an gcaithfear iad a chur áit éigin eile?
Comhairle ar leith do Sheandaoine
Más seanduine thú atá i do chónaí leat féin, cuimhnigh ar a ndéanfá i gcás tuile. An bhféadfá fanacht le daoine muinteartha nó cairde leat? Mura bhféadfadh, d’fhéadfadh an t-údarás áitiúil sláintiúil lóistín a eagrú duit. Seo roinnt réamhchúraimí le glacadh ar fhaitíos go dtarlódh tuile:
Pleanáil bealach éalaithe, go háirithe má tá tú i mbungaló nó íoslach.
Má chónaíonn tú i dteach ar a bhfuil glas ar na fuinneoga, coinnigh eochair thuas staighre i gcónaí ionas go mbeidh tú in ann daoine a scaoileadh isteach más gá.